De Klerk beskuldig ANC van diskriminasieOud-pres. FW de Klerk Oud-president FW de Klerk het Vrydag gesê die ANC diskrimineer teen mense gebaseer op hulle ras. “Ons is nooit oor die ANC se benadering tot transformasie gekonsulteer nie en ons aanvaar dit nie,” het De Klerk tydens ŉ toespraak in Kaapstad, om 20 jaar van demokrasie te vier, gesê. “Hierdie beleide, in die ANC se sogenaamde tweede fase van transformasie, is gerig teen Suid-Afrikaanse burgers op grond van hul ras. Dit is ongrondwetlik en teenstrydig met die doel om nasionale versoening te bereik.” De Klerk sê die land het nog nie behoorlike opvoeding of poste vir sy mense beskikbaar gestel nie. “Dit is tyd vir ŉ ernstige gesprek tussen die regering en almal wat deur sy weergawe van transformasie geteiken word, soos die boere, die media, burgerlikesamelewingsorganisasies en klein en groot ondernemings. Ons het nog net ŉ baie klein persentasie van ons kinders van behoorlike opvoeding voorsien,” het hy gesê. De Klerk meen Suid-Afrika is nou nog meer verdeeld en ongelyk as in 1994. “Die regering se beleide om gelykheid te bevorder het gefaal. Die begunstigdes van regstellende aksie en swart bemagtiging is die opkomende swart middelklas en elite – en nie die oorgrote meerderheid van Suid-Afrikaners wat werklik benadeel is nie.” Hy stem in dat die ANC sedert 1994 merkwaardige suksesse behaal het, insluitend drie en ŉ half miljoen nuwe huise, en die voorsiening van water, elektrisiteit en sanitasie aan 80% van die bevolking, asook die maatskaplike toelaes aan meer as 16 miljoen mense.